Πριν από λίγες ημέρες ένας πιτσιρίκος της Α' Δημοτικού, επιστρέφοντας από το σχολείο στο σπίτι, άνοιξε ενθουσιασμένος την τσάντα του για να δείξει στους γονείς του ένα «εισιτήριο», που πήρε «δωρεάν» όπως έλεγε με ικανοποίηση, από κάποιους στο σχολείο.

«Είναι δωρεάν, σαν πρόσκληση, δεν χρειάζεται να πληρώσουμε τίποτα», έλεγε και ξαναέλεγε το πρωτάκι χαρούμενο. Λίγο αργότερα, οι γονείς διαπίστωσαν ότι το «εισιτήριο» ήταν μια πρόσκληση για «το πιο όμορφο ταξίδι της ζωής σου», όπως έγραφε, με προορισμό τον «ουρανό». Η καλά φιλοτεχνημένη εικόνα έδειχνε από τη μία πλευρά στο πάνω μέρος έναν πύραυλο που είχε απογειωθεί από τη γη με προορισμό κάποιον από τους πλανήτες. Και στο κάτω μέρος είχε τις ημέρες και τις ώρες «αναχώρησης» για τα αγόρια και στη βάση έγραφε «ΤΟ ΔΙΚΟ ΣΟΥ ΕΙΣΙΤΗΡΙΟ». Στην άλλη πλευρά φαινόταν μόνον ο πύραυλος από πάνω και από κάτω οι ημέρες και οι ώρες «αναχώρησης» για τα κορίτσια.

Τη σύλληψη και την εφαρμογή της ιδέας για να προσελκύσουν τα πρωτάκια στο κατηχητικό είχε o Μητροπολίτης Nέας Σμύρνης Συμεών, που σε αγαστή συνεργασία με το σχολείο προώθησε αυτές τις «προσκλήσεις» στα παιδιά.

Η πρόσκληση για το κατηχητικό δεν ενέχει κανέναν επί της ουσίας κίνδυνο, οι γονείς είναι εκείνοι που θα αποφασίσουν αν το παιδί τους θα πάει στο «ταξίδι» που προτείνει η Μητρόπολη. Το απαράδεκτο είναι ο συμβολισμός της κίνησης που έγινε με την ανοχή αν όχι με την καθοδήγηση ενός ή περισσοτέρων δασκάλων του σχολείου, με τη συμμετοχή ή όχι του διευθυντή. Φανταστείτε εκπρόσωποι θρησκειών, δογμάτων, αθλητικών ομάδων ή π.χ. πολιτικών νεολαιών να επιτρεπόταν να κάνουν παρέλαση στα σχολεία για να καλέσουν τα παιδιά ο καθένας στη δική του «γιορτή», στο δικό του «ταξίδι». Δεν πρόκειται για θέματα που εντάσσονται στο πρόγραμμα των παιδιών. Είναι θέματα της οικογένειας προφανώς και όχι του σχολείου.

Και μια υπενθύμιση: Πριν από εννέα χρόνια, επί θητείας της Μ. Γιαννάκου στο υπουργείο Παιδείας και Θρησκευμάτων, είχε εκδοθεί εγκύκλιος με την οποία δινόταν εντολή να σταματήσει το μυστήριο της εξομολόγησης που γινόταν άτυπα σε κάποια σχολεία, την ώρα των μαθημάτων. Τότε, η Διαρκής Ιερά Σύνοδος είχε εκραγεί και σε ανακοίνωσή της ανέφερε ότι η απόφαση στρεφόταν «εναντίον των ίδιων των παιδιών και έρχεται να τους στερήσει τη μοναδική δυνατότητα να "ακουμπήσουν" στον ιερέα τα πολύ δύσκολα και ενίοτε εκρηκτικά προβλήματά τους».

Τώρα, ο υπουργός Παιδείας, Έρευνας και Θρησκευμάτων, Νίκος Φίλης, καλείται να δώσει εντολή να εκδοθεί μια εγκύκλιος -πιθανόν να υπάρχει και να οφείλει να την υπενθυμίσει- που δεν θα επιτρέπει σε οποιονδήποτε να μοιράζει εντός των σχολείων, «φυλλάδια», «προσκλήσεις» και «δωρεάν εισιτήρια». Γιατί τη μια ημέρα μπορεί να είναι η Μητρόπολη, την άλλη η ομάδα ποδοσφαίρου της περιοχής και την τρίτη ένα φροντιστήριο ξένων γλωσσών που κάνει δώρα για να διαφημιστεί. Υπάρχει βέβαια το ενδεχόμενο ο υπουργός Παιδείας, Έρευνας και Θρησκευμάτων να θεωρεί «μονομερή ενέργεια» κατά της Εκκλησίας την έκδοση μιας τέτοιας εγκυκλίου και να πιστεύει ότι πρέπει να ζητήσει την άδεια της Ιεράς Συνόδου, αφού διαχωρισμό Πολιτείας-Εκκλησίας δεν υπάρχει περίπτωση να δούμε από τη «δεύτερη φορά Αριστερά». Σε αυτή την περίπτωση, ας δηλώσει την παραίτησή του.

* Ο Θωμάς Τσάτσης, είναι δημοσιογράφος.

Προηγούμενα άρθρα του Θωμά Τσάτση